Muxlislarning Ronaldu va Lopesga noo‘rin hushtak chalishlaridan Anchelotti norozi bo‘ldi

“Real”ning bosh murabbiyi Karlo Anchelotti “Santyago Bernabeu” o‘yingohidagi muxlislarning jamoa forvardi Krishtianu Ronalduga norozilik bildirib hushtak chalishlarini noo‘rin, deb hisoblaydi. Bu xususda Sports.ru nashri xabar bermoqda.

“Agar chindan ham shunga loyiq ish qilingan payti hushtak chalishsa – mayli, buni bir necha bor aytganman. Lekin bugun hushtakbozlik qilganlarini men tushunolmayman, axir, biz bor kuchimiz bilan o‘ynadik-ku.
Krishtianuga atab hushtakbozlik qilishlari – shunchaki tuturiqsizlik. Shuningdek, Diego Lopesga ham; umid qilamanki, bu unga og‘ir botmagandir”, – dedi Anchelotti.
Eslatib o‘tamiz, Ispaniya chempionati o‘yinlarining “Rayo Valyekano”ga qarshi kechgan bahsida “Real” muxlislari ma’lum vaqtlarda Karim Benzema, Krishtianu Ronaldu, Garet Beyl, Diyego Lopes va Anchelottining o‘ziga atab norozilik hushtaklari chalishgan. Chunki, garchi “Real” bu o‘yinda 5:0 hisobida g‘alaba qozongan bo‘lsa-da, muxlislar oldingi ikki uchrashuv – “Barselona” va “Sevilya”ga qarshi kechgan bahsdagi mag‘lubiyatlar tufayli futbolchilardan g‘azabda edilar.